《自武陵舟行至德山》
宋代·李纲

舍车泛兰舟，摇荡武陵水。憩装古丛林，幽胜冠南纪。

当时霹雳古，掣电机在捶。钤锤今得人，宗旨振颓委。

何须大雄殿，突兀踞巍址。龙蛇相混杂，衲子聚千指。

齐竽一一吹，真赝见炉锤。青葱松竹阴，积翠纷可喜。

春风一动摇，萧瑟鸣不已。却游德岘亭，枉渚抱中沚。

襄阳今何如，风物略如此。空怀堕泪碑，愧叹羊叔子。

坐令邹湛辈，名字随骥尾。胡雏窥汉疆，战哭多新鬼。

王室如缀旒，寇盗结蜂蚁。而我荷宽恩，抱衅适万里。

回头望中原，洒涕湿巾几。海山渺安在，澒洞鲸波里。

飞仙时往来，当学长不死。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。